༈ །།ཆུ་མིག་གི་འཕགས་མ་སྒྲོལ་མ་ལ་བསྟོད་པ།། ༄། །ན་མ་ཨཱརྻ་ཏཱ་རེ། རྒྱལ་བའི་ཡུམ་གཅིག་འགྲོ་བ་ཡོངས་ལ་སྙོམས། །ཕོངས་པ་ཀུན་བསྒྲོལ་འཇིགས་པ་མ་ལུས་སེལ། །འཕྲལ་དུ་ཕན་དང་ཡུན་གྱི་བདེ་བ་ལ། །སྦྱོར་མཛད་སྒྲོལ་མའི་སྐུ་ལ་ཕྱག་འཚལ་ལོ། །དོན་གྲུབ་གཞན་ཕན་རྒྱས་པའི་དཔག་བསམ་ལ། །ཟག་མེད་བདུད་རྩིར་བྱེད་པའི་ལང་ཚོ་མ། །འཆི་མེད་བདེ་བ་སྩོལ་བའི་བཞད་ཕྲེང་གིས། །འགྲོ་ཀུན་དབང་དུ་མཛད་ལ་ཕྱག་འཚལ་ལོ། །ལུས་ཅན་རང་གིར་མཛད་པའི་འཛུམ་ཞལ་གྱིས། །ཐུབ་རྣམས་དགྱེས་པའི་མྱ་ངན་མེད་མ་ནི། །བསྐལ་བཟང་གདུལ་བྱའི་མཛའ་བོ་ལ་སོང་བས། །ཆགས་བྲལ་བདེ་བ་སྩོལ་ལ་ཕྱག་འཚལ་ལོ། །འཇིག་རྟེན་དབང་ཕྱུག་སྐྱེ་རྒུ་ཡོངས་ཀྱི་གཉེན། །ཕྲིན་ལས་ཚ་ཟེར་རྒྱས་པའི་ཉི་མ་ཡང་། །སྡུག་བསྔལ་རྒྱ་མཚོ་སྐེམ་པས་ངལ་གྱུར་ཚེ། །མྱུར་མཛད་ཁྱོད་སྐུར་འཁྲུངས་ལ་ཕྱག་འཚལ་ལོ། །ཕྱག་ན་པད་མའི་ཚེམས་དཀར་སྙིང་རྗེའི་བཅུད། །རིངས་པར་འཐུངས་པའི་ཞལ་གྱི་ཆུ་སྐྱེས་ལས། །ཕྲིན་ལས་གེ་སར་རྒྱས་པའི་ལྷ་མོ་ནི། །སྲིད་ཞིའི་དཔལ་དུ་འཁྲུངས་ལ་ཕྱག་འཚལ་ལོ། །ཐུགས་རྗེའི་ཟླ་གཞོན་གསར་པའི་འོད་ཕྲེང་གིས། །རྣམ་དཀར་འཇིག་རྟེན་དབང་པོའི་གངས་ཀྱི་རི། །ཕྲིན་ལས་མརྒད་འཁྱིལ་བའི་ཆུ་གཏེར་དུ། །རང་བྱོན་སྒྲོལ་མའི་ཐུགས་ལ་ཕྱག་འཚལ་ལོ། །མྱུར་མཛད་དཔའ་མོའི་མཚན་ཙམ་བཟུང་བས་ཀྱང་། །སེང་གེ་གླང་ཆེན་མེ་སྦྲུལ་དུག་མཚན་དང་། །ལྕགས་སྒྲོག་རྒྱ་མཚོ་ཤ་ཟའི་འཇིགས་པ་ལས། །སྐྱོབ་མཛད་སྒྲོལ་མའི་གསུང་ལ་ཕྱག་འཚལ་ལོ། །སངས་རྒྱས་ཀུན་གྱི་ཕྲིན་ལས་མ་ལུས་པ། །འཇིག་རྟེན་དབང་པོས་སྒྲུབ་པར་ཞལ་གྱིས་བཞེས། །སྤྱན་རས་གཟིགས་དབང་མཛད་པའི་ལྷག་མ་ཀུན། །སྒྲུབ་མཛད་སྒྲོལ་བའི་ཐུགས་ལ་ཕྱག་འཚལ་ལོ། །རྒྱལ་དང་དེ་སྲས་ཀུན་ཀྱང་འཇིག་རྟེན་ལ། །སྙིང་ནས་བརྩེ་བའི་མཛད་པར་ཆབས་ཅིག་ཀྱང་། །ཁྱོད་ཉིད་གཅིག་པུས་རང་རང་དང་འཚམ་པའི། །ཡོན་ཏན་སྟེར་མཛད་ཁྱེད་ལ་ཕྱག་འཚལ་ལོ། །རྒྱལ་དང་དེ་སྲས་ཀུན་གྱིས་མི་བསྐྲུན་པའི། །ཕྲིན་ལས་མཐའ་དག་ཁྱོད་ཀྱིས་བསྐྲུན་ཞེས་པ། །དེ་ཀུན་ཡོན་ཏན་མ་རྫོགས་པས་མིན་མོད། །སྨོན་ལམ་མཐར་ཕྱིན་ཁྱོད་ཉིད་གཅིག་པུ་སྟེ། །རྒྱལ་སྲས་ཀུན་གྱི་ཕྲིན་ལས་འཆར་ནུས་པའི། །བློ་མཚོའི་མེ་ལོང་གང་གི་མ་ཐོབ་པ། །དེར་ཡང་རང་གི་མཛད་པ་འཇུག་གྱུར་ཞེས། །སྨོན་ལམ་མཐར་ཕྱིན་ཁྱོད་ལ་ཕྱག་འཚལ་ལོ། །སྐུ་གསུང་ཐུགས་དང་ཡོན་ཏན་ཕྲིན་ལས་ལ། །སངས་རྒྱས་རྣམ་ལྔའི་མཛད་པ་གཅིག་བསྡུས་ནས། །གང་ལ་ཅི་འདོད་རྣམས་ལ་དེ་སྩོལ་བ། །ཕོངས་སྐྱོབ་སྒྲོལ་མའི་བཀྲ་ཤིས་དེང་འདིར་སྤྱོན། །ཡུལ་ཕྱོགས་འདིས་མཚོན་འཇིག་རྟེན་ཁམས་ཀུན་དུ། །ཕན་དང་དགེ་ལེགས་སྩོལ་མཛད་ལྷ་མོའི་སྐུ། །ལྷ་ཡི་བཟོ་བོ་ལས་ཀུན་ཐམས་ཅད་པས། །མི་བསྐྲུན་འདི་ཡི་ཕྲིན་ལས་རྒྱས་གྱུར་ཅིག །ཅེས་པ་འདི་ཡང་འཕགས་མ་ལ། སྙིང་ནས་སྐྱབས་སུ་ཀློག་པ་བ། མཆོག་ལྡན་ལེགས་པའི་བློ་གྲོས་དེས། ཡུམ་གཅིག་ཉིད་ཀྱི་དྲུང་དུ་སྦྱར།། །།དགེའོ།།